பாடம் 5
யோசேப்பின் கனவுகள்
நோக்கம்: யோசேப்பின் வாழ்க்கைக்கு தேவன் ஒரு திட்டம் வைத்திருந்தார் என்பதையும், நம் வாழ்க்கைக்கும் அவர் திட்டம் வைத்திருக்கிறார் என்பதையும் பிள்ளைகளுக்குக் கற்பித்தல்.
வேத வாசிப்பு: ஆதியாகமம் 37:1-11
மனப்பாட வசனம்: எபேசியர் 1:4 – “உலகத் தோற்றத்துக்கு முன்னே தேவன் நம்மை கிறிஸ்துவுக்குள் தெரிந்துகொண்டார்.”
பாடத்தை அளித்தல்
தொடக்கப் புள்ளி
முந்தின இரவில் யாராவது கனவு கண்டார்களா என்று வகுப்பினரிடம் கேளுங்கள். அது எதைப் பற்றியது? சில சமயங்களில் நம் கனவுகள் அர்த்தமற்றவையாயிருக்கும். இன்றைய வேதாகமக் கதை கனவு கண்ட ஒருவரைப் பற்றியது. அவனுடைய கனவுகள் அவன் குடும்பம் முழுவதையும் கலங்கவைத்தன. அவனுடைய சகோதரர்கள் அவனை “அந்தக் கனவு காண்கிறவன்” என்றும் அழைக்கத் தொடங்கினார்கள்.
இன்றைய போதனையின் முக்கிய குறிப்புகள்
1. யோசேப்பு, யாக்கோபு மிகவும் நேசித்த மனைவி ராகேலுக்குப் பிறந்த மூத்த மகன். கடந்த முறை தேவன் யாக்கோபுக்கு இஸ்ரவேல் என்ற புதிய பெயரைக் கொடுத்தது நினைவிருக்கிறதா? படம் 4 ஐக் காட்டுங்கள்.
•  யோசேப்பு இஸ்ரவேலின் 12 மகன்களில் ஒருவன். அவன் தன் சகோதரர்களுக்குப் பிரியமானவனாக இல்லை. ஏன் என்று விளக்குங்கள் (37:2). அவன் தன் சகோதரர்களைப் பற்றி தகப்பனிடம் கோள் சொன்னான்.
•  ஆனால் தகப்பனுக்கோ யோசேப்பு மிகவும் பிரியமானவன். இது சகோதரர்களைப் பொறாமைப்படச் செய்தது. தகப்பன் யோசேப்புக்கு ஒரு விசேஷ அழகிய அங்கியையும் கொடுத்தார். இது பொறாமையையும் கசப்பான உணர்வுகளையும் அதிகப்படுத்தியது (வச. 3-4).
2. பின்பு யோசேப்பு ஒரு கனவு கண்டான்; அதில் அவர்கள் அவன் முன் தலைவணங்கினர். அதை அவன் தன் சகோதரர்களிடம் சொன்னான் (வச. 5-7). படம் 5 ஐக் காட்டுங்கள். அவர்கள் கோபமடைந்தனர். “நீ எங்களை ஆளப்போகிறாயோ?” என்று கேட்டனர் (வச. 8).
3. யோசேப்பு இரண்டாவது கனவு கண்டான்; அது இன்னும் அதிர்ச்சியானது (வச. 9). இம்முறை அவன் தகப்பனும் அவன்மேல் கோபமடைந்தார் (வச. 10). பெற்றோர் தங்கள் பிள்ளைகளில் ஒருவருக்கு இப்படி வணங்குவதோ மரியாதை செலுத்துவதோ வழக்கமல்ல; அக்காலத்தில் மூத்த சகோதரர்கள் இளையவர்களை விட உயர்ந்தவர்களாகக் கருதப்பட்டனர். யோசேப்பின் கனவுகளை யாக்கோபால் மனதிலிருந்து நீக்க முடியவில்லை.
கதைக்கு நம் பதில்
யோசேப்பின் வாழ்க்கைக்கு தேவன் ஒரு திட்டம் வைத்திருந்தார். ஆனால் யோசேப்பு அவ்வளவு நல்லவனாக இருக்கவில்லை போலும். அந்தக் கனவுகளைப் பற்றிப் பெருமையடித்தது ஞானமான செயலுமல்ல. யோசேப்பின் வாழ்வில் தம் திட்டத்தை நிறைவேற்ற தேவன் அவனை மாற்ற வேண்டியிருந்தது.
நாம் பிறப்பதற்கு முன்பே நம் வாழ்க்கைக்கு தேவன் திட்டம் வைத்திருக்கிறார். மனப்பாட வசனம் என்ன சொல்கிறது என்று கேளுங்கள்.
மனப்பாட வசனத்தைப் பதியவைத்தல்
எபேசியர் 1:4 – “உலகத் தோற்றத்துக்கு முன்னே தேவன் நம்மை கிறிஸ்துவுக்குள் தெரிந்துகொண்டார்.”
